送劉仲起主簿
作者：樓鑰
朝代：宋

paragraphs: 劉郎鸞棲海瀕邑，不減向來人姓習。
凜然軀幹即之溫，語恐傷人中有立。
論交雖厚笑甘醴，御吏以嚴無束濕。
公餘黄卷頻卷舒，藝圃工夫日加葺。
永嘉素多君子僚，休沐新盟有清集。
伯倫忽去誰鯨吸，欲挽不留情悒悒。
君年方盛才有餘，逸驥寧容在羈馽。
期君速蹈功名機，塞草連雲朔風急。